钦定古今图书集成/历象汇编/庶征典/第120卷 > 兼明书 > 《论地震》宋·包拯
## 钦定古今图书集成/历象汇编/庶征典/第120卷 > 兼明书 > 《论地震》宋·包拯

臣近闻登州地震山摧，今又镇阳、雄州五月朔日地
震，北京、贝州诸处蝗蝻虫生。皆天意先事示变，必不
虚发也。谨按《汉·五行志》曰：“地之戒莫重于震动。”谓地
者阴也，法当安静。今乃越阴之职，专阳之政，其异孰
甚焉。又边裔者，中国之阴也，今震于阴长之月，臣恐
有谋中国者。且雄州控扼北鄙，登州密迩东陲，今继
以地震山摧，不可不深思而预备之也。顷岁并代地
震，寻以昊贼拒命，近者广南英、连等州亦震，而蛮寇
内侵，皆必然已应之兆耳。臣近曾上言，“沿边将帅，尢
在得人，乞委执政大臣，精选素习边事之人以为守
将，俾训练卒伍，广为积聚，以大警备之。不然，惧贻陛
下之深忧也。”况灾变之作，未有无其应者。惟陛下特
留圣意。